Τάρτα με κολοκύθα, τυριά και δυόσμο
Από τα πιο ωραία και ευέλικτα λαχανικά της εποχής, η κολοκύθα γίνεται γέμιση για τάρτα μαζί με τυριά και αρωματικά.
200 γρ. αλεύρι για όλες τις χρήσεις, 60 γρ. βούτυρο τύπου Κερκύρας,παγωμένο, σε κύβους, 60 γρ. βούτυρο αγελάδος, παγωμένο, σε κύβους, 1/2 κουτ. γλυκού αλάτι, 60 γρ. κρέμα γάλακτος, παγωμένη, 30 ml χυμός λεμονιού, παγωμένος, 60 ml νερό, παγωμένο, 200 γρ. κρεμμύδι, ψιλοκομμένο, 60 γρ. βούτυρο γάλακτος, σε βάζο, 400 γρ. ψίχα κολοκύθας, χοντροτριμμένη, 2 αυγά, 60 ml γάλα κατσικίσιο ή αγελαδινό, 60 ml κρέμα γάλακτος, 100 γρ. νιώτικο κεφαλοτύρι, τριμμένο (ή αιγοπρόβεια γραβιέρα της αρεσκείας μας) + 60 γρ. για το φύλλο, 80 γρ. κασέρι, τριμμένο, 80 γρ. φέτα, θρυμματισμένη, τα φύλλα από 5 κλωνάρια δυόσμο, 2 κλωνάρια μαντζουράνα ή ρίγανη ή θυμάρι, ψιλοκομμένα
Για την τάρτα με κολοκύθα, τυριά και δυόσμο ξεκινάμε με την ζύμη και ανακατεύουμε τα βούτυρα με το αλεύρι στον κάδο του μίξερ με το σύρμα, ανοιγοκλείνοντας τον διακόπτη για 3-4 δευτερόλεπτα.Προσθέτουμε το αλάτι, την κρέμα γάλακτος και τον χυμό λεμονιού και ανακατεύουμε πάλι γρήγορα για λίγα δευτερόλεπτα. Ρίχνουμε το νερό και επαναλαμβάνουμε. Θα πρέπει να σχηματιστούν μεγάλα ψίχουλα. Τα πιέζουμε να ενωθούν σε ζύμη, τυλίγουμε σε μεμβράνη και βάζουμε στο ψυγείο για 3 ώρες. Ανοίγουμε τη ζύμη σε αλευρωμένη επιφάνεια με τον πλάστη, σε σχετικά στρογγυλό φύλλο με διάμετρο περίπου 28 εκ. Το στρώνουμε σε μια ταρτιέρα με διάμετρο 24 εκ., την οποία έχουμε βουτυρώσει και αλευρώσει, εφαρμόζοντας καλά και στα τοιχώματα. Στρώνουμε τη ζύμη με χαρτί ψησίματος, το γεμίζουμε με φασόλια και ψήνουμε στους 200°C για 15 λεπτά. Πετάμε χαρτί και φασόλια και ψήνουμε για άλλα 10 λεπτά, μέχρι να ροδίσει όμορφα. Την αφήνουμε να κρυώσει.Συνεχίζουμε στη γέμιση και σε μια κατσαρόλα ζεσταίνουμε το βούτυρο σε χαμηλή φωτιά και σοτάρουμε τα κρεμμύδια για περίπου 10 λεπτά ή μέχρι να μαραθούν. Προσθέτουμε την κολοκύθα και αλατοπίπερο και συνεχίζουμε το σοτάρισμα για περίπου 15 λεπτά ή μέχρι να εξατμιστούν τα υγρά. Απλώνουμε σε μεγάλο σκεύος και αφήνουμε το μείγμα να κρυώσει.Ρίχνουμε τα αυγά στο μίξερ και τα χτυπάμε με το σύρμα μέχρι να ασπρίσουν. Προσθέτουμε το γάλα, την κρέμα γάλακτος και αλατοπίπερο και ανακατεύουμε με ελαστική σπάτουλα (μαρίζ).Προσθέτουμε το μείγμα κολοκύθας, τα τυριά και τα μυρωδικά και ανακατεύουμε με τη σπάτουλα.Για την συναρμολόγηση πασπαλίζουμε το φύλλο με τα 60 γρ. κεφαλοτύρι και αδειάζουμε από πάνω τη γέμιση. Ψήνουμε σε προθερμασμένο φούρνο στους 200°C για 20 λεπτά, χαμηλώνουμε στους 180°C και ψήνουμε για άλλα 15 λεπτά ή μέχρι να ροδίσει η τάρτα.
Αλεύρι (ζύμες),Κολοκύθα,Τυρί